2016 het sy lesse gehad, ja ...
Was 2016 ons persoonlike Annus horribilis, of moet ek eerder sê, Anus horribrecius? Of gee ek die slegte tye te veel erkenning? Het ons goeie ervarings en nuwe ontdekkings nie die paar onaangenaamhede tog grootliks oorskadu nie?
2016 het perfek afgeskop met my kinders en kleinkinders se kuier daar oor die feestyd. Dit was so lekker om weer saam te kon kuier - hoewel ons tog maar altyd na dié kinders in ander lande sal verlang.
Daarna het die noodlot rotse in ons pad begin gooi: BREEK-ROTSE. Eers het die Subaru gebreek; viervoet vasgesteek op die Witrivier-pad en het dit ons weke van ongerief en duur uitgawes gekos om weer wiele te kry. Daarna het Henk geval en sy bo-arm gebreek, met al die pyne en finansiële lyding wat daarmee gepaardgaan. (Ons betaal steeds af aan skuld wat die mediese fonds weier om te betaal en selfs 'n klag by 'die raad' het nog geen uitsluitsel opgelewer nie).
Kleiner dinge wat verkeerd geloop het byvoorbeeld was, brille wat gebreek het, selfone wat opgepak het en 'n laptop wat met 'n gebreekte skerm op die vloer beland het.
Groot uitgawes soos drie troues van drie kinders in bietjie meer as 'n jaar, vliegkaartjies, reise en verblyf het die bank gehelp breek. Dit gesê, sê ek nie dat ons nié elke oomblik geniet en waardeer het nie! Dit was heerlik om deel te kon wees van die drie en hul nuwe gades se groot dae.
Feit bly staan (sonder enige verwyt, echt waar) op ons ouderdom moet ons regtig mooi na ons geldjies kyk as ons 'n redelike vervullende lewe wil lei.
Die grootste persoonlike verlies wat enige mens egter kan ervaar, is die breek van vertroue en respek, die breek van harte en die breek van verhoudings; alles as gevolg van ou wrokke, bitterhede en afguns. Dit is die ware 2016 bankrotskap soos deur ons opgemerk.
Ja, ons is deur 'n moeilike jaar en al het ons bietjie nerfaf anderkant uitgekom, het ons baie pret gehad, nuwe dinge belewe, baie lesse geleer en is ons gereed om 2017 vol selfvertroue en moed in te stap. Ons band is deur alles nou nog sterker; ons liefde selfs mooier. Ons is 'n eenheid; 'n verenigde front.
Mag die nuwe jaar, nie net vir ons nie maar ook vir al ons vriende en familie, minder gebroke oomblikke bevat; meer vergewensgesindheid, aanvaarding en onvoorwaardelike liefde vir almal bring. Dan kan 2017 voorwaar 'n groot jaar word, sommer 'n ware Annus Wonderbaarlicus!